આપણી નવલકથાઓ કે ફિલ્મોમાં દર્શાવે કે એવી જે સ્ત્રી હીરોને પસંદ આવે કે જે કહ્યાગરી હોય, સમર્પિત હોય, સુંદર (ગોરી), પાતળી, સાડી પહેરતી, લાંબા વાળ ધરાવતી હોય. હાલમાં રજૂ થયેલી રેવા ફિલ્મમાં પણ હીરોઈન આદિવાસી વિસ્તારમાં રહેતી હોવા છતાં જડાઉ હાર પહેરે, લાંબા સુંદર કેશ હોય, સાડી પણ લેટેસ્ટ હોય, અને ખૂબ બધો મેકઅપ કરે. આદિવાસી વિસ્તારમાં સમાજસેવાનું કામ કરતી બહેનો મોટેભાગે ખાદી અથવા સુતરાઉ સલવાર કમીઝ કે પછી સુતરાઉ સાદી સાડી પહેરે. કોઈ જ ઘરેણાં કે મેકઅપ ન કરે. એનું કારણ કે તેઓ કામ કરતી હોય છે અંતરિયાળ વિસ્તારમાં નહીં કે ગ્લેમર ઈન્ડસ્ટ્રીઝમાં. એ જ ફિલ્મમાં કાલેવાલી મા જે કે સાધ્વી છે તેનો મેકઅપ પણ અધધધ હતો. સ્ત્રીને ગ્લેમરસ દર્શાવવી એ જ એકમાત્ર ઉદ્દેશ ફિલ્મોમાં હોય છે. સ્ત્રીના દેખાવને મહત્વ આપીને જાણેઅજાણે એ બાબત સમાજમાં રોપી દેવામાં આવે છે. હોલીવૂડમાં જેમ મહિલાઓએ મોડા મોડા પણ ભેદભાવ અને સેક્સુઅલ હરેસમેન્ટ માટે અવાજ ઉઠાવ્યો તો આજે હાર્વી વિન્સેન્ટ જેવા મોટાગજાના ફિલ્મમેકરે જેલમાં જવાનો વારો આવ્યો છે. મોર્ગન જેવા અનેકે જાહેરમાં પોતાના ભેદભાવપૂર્ણ વર્તાવ બદલ માફી માગવી પડી છે. એવોર્ડ સમારંભોમાં કે ફિલ્મ ફેસ્ટિવલ્સમાં હોલીવૂડ અભિનેત્રીઓ પોતાના પ્રત્યે થઈ રહેલા ભેદભાવ વિશે બોલે છે અને સંપ જાહેર કરે છે. કાન ફિલ્મ ફેસ્ટિવલમાં 82 વિમેન્સ ડાયરેકટરોએ સાથે ફોટો પડાવ્યો હતો. સમાજમાં સ્ત્રીઓને માટે સ્ટિરિયોટાઈપ રોલમાં જોવાની માન્યતા દૂર કરવી પડશે અને એ જ રીતે ફિલ્મો કે નાટકોમાં કે વાર્તાઓ, નવલકથાઓમાં સ્ત્રીઓને મજાકનું સાધન બનાવાતી કે બિનમહત્ત્વના કામ કરતી દર્શાવવાનું બંધ કરવું જોઈએ. દર્શકો તરીકે આપણી પણ જવાબદારી ખરી કે એવી ફિલ્મો કે નાટકો જોવા ન જઈએ.